VSL Sklep II Cp 1591/2019
Sodna praksa višjih sodišč, 2019-11-15

BREZPLAČNA PRAVNA POMOČ - CIVILNO PROCESNO PRAVO

stroški postopka - brezplačna pravna pomoč - odločanje o dodelitvi brezplačne pravne pomoči - oprostitev plačila stroškov postopka - pristojnost za odločanje o prošnji za dodelitev brezplačne pravne pomoči

Po uveljavitvi novele ZPP-D sodišče ni več pristojno odločati o oprostitvi plačila stroškov postopka v pravdnem/nepravdnem postopku. V skladu z določbo drugega člena ZBPP o dodelitvi brezplačne pravne pomoči odloča predsednik okrožnega sodišča oziroma predsednik specializiranega sodišča prve stopnje. Strokovne in administrativno tehnične naloge v zvezi z dodelitvijo brezplačne pravne pomoči pa opravlja strokovna služba brezplačne pravne pomoči.

Pritožba se zavrne in se sklep sodišča prve stopnje potrdi.

1. Sodišče prve stopnje je zavrglo prošnjo tožnic z dne 7. 6. 2019 za oprostitev plačila stroškov postopka, izplačanih na podlagi odločbe Bpp.

2. Zoper sprejeto odločitev se pritožujeta tožnici, ki v pravočasni pritožbi opozarjata, da iz sklepa ni razvidno, katero sodišče bi lahko obravnavalo njuno prošnjo o oprostitvi plačila stroškov.

4. Tožnici je Služba za brezplačno pravno pomoč Okrožnega sodišča v Kranju (Služba za Bpp) pozvala k delni povrnitvi sredstev, ki so bila izplačana za brezplačno pravno pomoč v naslovni zadevi, tožnici pa sta vložili prošnjo za celotno oprostitev povračila sredstev. Okrajno sodišče v Ljubljani je v obrazložitvi poudarilo, da ni stvarno pristojno za odločanje o prošnji tožnic glede oprostitve plačila stroškov postopka, zato je njuno prošnjo zavrglo.

5. Sprejeta odločitev ima podlago v Zakonu o brezplačni pravni pomoči (ZBPP). Po uveljavitvi novele ZPP-D sodišče ni več pristojno odločati o oprostitvi plačila stroškov postopka v pravdnem/nepravdnem postopku. V skladu z določbo 2. člena ZBPP o dodelitvi brezplačne pravne pomoči odloča predsednik okrožnega sodišča oz. predsednik specializiranega sodišča prve stopnje. Strokovne in administrativno tehnične naloge v zvezi z dodelitvijo brezplačne pravne pomoči pa opravlja strokovna služba brezplačne pravne pomoči. V skladu z določbo 31.a člena ZBPP o prošnji za dodelitev brezplačne pravne pomoči odloča pristojni organ za Bpp tistega sodišča, na območju katerega ima prosilec stalno ali začasno prebivališče oz. sedež, in sicer okrožnega sodišča, v zadevah, za katere so pristojna sodišča s splošno pristojnostjo. Dodeljena brezplačna pravna pomoč pa v skladu z določbo 11. člena ZBPP zajema tiste stroške sodnega postopka, ki so nastali po dnevu vložitve prošnje za dodelitev brezplačne pravne pomoči ter plačilo za dejanja pravne pomoči, ki do dneva vložitve prošnje za dodelitev brezplačne pravne pomoči še niso bila opravljena.

6. Povzete zakonske določbe pritrjujejo stališču prvega sodišča - Okrajnega sodišča v Ljubljani - da za odločanje o dodelitvi brezplačne pravne pomoči ni pristojno, pa tudi ne za odločanje o oprostitvi povračila sredstev, ki jih Služba za brezplačno pravno pomoč Okrožnega sodišča v Kranju terja od tožnic po zaključku postopka.

7. Pritožba ni utemeljena, pritožbeno sodišče pa tudi ni zaznalo kršitev, na katere - skladno z določbo drugega odstavka 350. člena ZPP - pazi po uradni dolžnosti, zato je pritožbo zavrnilo in potrdilo sklep sodišča prve stopnje (2. točka 365. člena ZPP).

Zakon o brezplačni pravni pomoči (2001) - ZBPP  - člen 2, 11, 31a

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.